kykNET reageer ná K-woord in ‘Kwarantyn’-huisJana le Roux en haar dogter, Lisa, is deelnemers aan ‘Kwarantyn’. (Foto: Instagram) ŉ Storm het Donderdag losgebars toe een van kykNET se Kwarantyn-deelnemers die K-woord kwytgeraak het tydens ŉ speletjie op die program. Die program word 24 uur per dag regstreeks op DStv-kanaal 149 uitgesaai. Jana le Roux (49), ma van die Le Roux-gesin wat in die Kwarantyn-huis teen die Scheepers-gesin meeding, het ŉ herrie ontketen op sosiale media toe sy na ŉ k*****pak verwys het. Karen Meiring, direkteur van kykNET-kanale by M-Net, het die voorval in ŉ verklaring bevestig. “Donderdagaand in die program Kwarantyn is ŉ rassistiese opmerking gemaak wat indruis teen die Grondwet, die gees van die program en die aard en wese van kykNET. Die kanaal vra om verskoning aan almal wat hierdeur beledig is. kykNET bly verbind tot ŉ nie-rassige samelewing, sonder diskriminasie,” het Meiring gesê. “kykNET skram nie weg van die verantwoordelikheid om historiese en aktuele komplekse onderwerpe te takel en te belig nie. Die situasie vra vir besliste optrede en word met dringendheid bestuur.” Twee uitgebreide Afrikaanse gesinne, wat mekaar van geen kant af ken nie, ding in die program teen mekaar mee om as die gewildste gesin onder kykers gekroon te word en ŉ kontantprys van R250 000 los te slaan.